IZVEDBENI SKLEP KOMISIJE (EU) 2021/936

z dne 3. junija 2021

o harmoniziranih standardih za gospodinjske pralne in pralno-sušilne stroje, pripravljenih v podporo Uredbi (EU) 2019/2023 in Delegirani uredbi (EU) 2019/2014

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti člena 10(6) Uredbe,

ob upoštevanju naslednjega:

(1) V skladu s členom 9(2) Direktive 2009/125/ES Evropskega parlamenta in Sveta (2) države članice izdelek, pri katerem so bili uporabljeni harmonizirani standardi, katerih sklicne številke so bile objavljene v Uradnem listu Evropske unije, obravnavajo kot skladen z vsemi ustreznimi določbami ustreznega izvedbenega ukrepa, na katerega se ti standardi nanašajo. Člen 4 Uredbe Komisije (EU) 2019/2023 (3) in Priloga III k navedeni uredbi določata ustrezne zahteve za merjenje in izračunavanje za gospodinjske pralne in pralno-sušilne stroje.

(2) V skladu s členom 13 Uredbe (EU) 2017/1369 Evropskega parlamenta in Sveta (4) Komisija po sprejetju delegiranega akta na podlagi člena 16 navedene uredbe, v katerem se določijo posebne zahteve za označevanje z nalepkami, v Uradnem listu Evropske unije objavi napotila na harmonizirane standarde, ki so skladni z ustreznimi zahtevami za merjenje in izračunavanje iz delegiranega akta. Če se pri ocenjevanju skladnosti izdelka uporabljajo taki harmonizirani standardi, se domneva, da je model skladen z ustreznimi zahtevami za merjenje in izračunavanje iz delegiranega akta. Člen 3 Delegirane uredbe Komisije (EU) 2019/2014 (5) in Priloga IV k navedeni uredbi določata zahteve za merjenje in izračunavanje za gospodinjske pralne in pralno-sušilne stroje.

(3) Komisija je z Izvedbenim sklepom C(2020) 4329 (6) od Evropskega odbora za standardizacijo (CEN), Evropskega odbora za elektrotehnično standardizacijo (CENELEC) in Evropskega inštituta za telekomunikacijske standarde (ETSI) zahtevala revizijo obstoječih harmoniziranih standardov za gospodinjske pomivalne stroje ter gospodinjske pralne in pralno-sušilne stroje v podporo uredbama (EU) 2019/2022 in (EU) 2019/2023 ter delegiranima uredbama (EU) 2019/2017 in (EU) 2019/2014.

(4) Na podlagi zahteve iz Izvedbenega sklepa C(2020) 4329 je CENELEC revidiral harmonizirana standarda EN 60456:2016 in EN 50229:2015, da bi upošteval tehnični in znanstveni napredek. Posledično sta bila sprejeta sprememba EN 60456:2016/A11:2020 in novi harmonizirani standard EN IEC 62512:2020, kakor je bil spremenjen z EN IEC 62512:2020/A11:2020.

(5) Komisija je skupaj s CENELEC ocenila, ali sta harmonizirani standard EN 60456:2016, kakor je bil spremenjen z EN 60456:2016/A11:2020, in harmonizirani standard EN IEC 62512:2020, kakor je bil spremenjen z EN IEC 62512:2020/A11:2020, skladna z zahtevo iz Izvedbenega sklepa C(2020) 4329.

(6) Harmonizirani standard EN 60456:2016, kakor je bil spremenjen z EN 60456:2016/A11:2020, in harmonizirani standard EN IEC 62512:2020, kakor je bil spremenjen z EN IEC 62512:2020/A11:2020, izpolnjujeta zahteve, ki naj bi jih zajemala in ki so določene v Uredbi (EU) 2019/2023 in Delegirani uredbi (EU) 2019/2014.

(7) Točki ZA.4.9 in ZA.4.10 harmoniziranih standardov EN 60456:2016 in EN IEC 62512:2020 bi bilo treba izvzeti iz objave, saj se navedeni točki sklicujeta na uporabo evropskih standardizacijskih dokumentov CLC/TS 50577 in CLC/TS 50707:2019. Sklicevanje na evropske standardizacijske dokumente v harmoniziranem standardu je nezdružljivo z naravo harmoniziranih standardov. Evropski standardizacijski dokumenti in harmonizirani standardi, kot so opredeljeni v členu 2(1) in (2) Uredbe (EU) št. 1025/2012, tvorijo dva različna instrumenta, ki služita različnim namenom. Tako sklicevanje je tudi v nasprotju z zahtevo iz Izvedbenega sklepa C(2020) 4329, ki zajema le harmonizirane standarde.

(8) Stolpec „Pripombe/opombe*“ v tabeli ZZA.1 v harmoniziranih standardih EN 60456:2016 in EN IEC 62512:2020 za namene Delegirane uredbe (EU) 2019/2014 in stolpec „Pripombe/opombe*“ v tabeli ZZB.1 v navedenih standardih za namene Uredbe (EU) 2019/2023 bi bilo treba izvzeti iz objave zaradi neskladnosti navedenih stolpcev z zahtevami glavnega normativnega dela standardov in zaradi pravne negotovosti, ki izhaja iz razlage pravnega učinka domneve o skladnosti iz opombe k navedenima stolpcema.

(9) Zato je primerno, da se v Uradnem listu Evropske unije objavi sklic na harmonizirani standard EN 60456:2016, kakor je bil spremenjen z EN 60456:2016/A11:2020, in harmonizirani standard EN IEC 62512:2020, kakor je bil spremenjen z EN IEC 62512:2020/A11:2020.

(10) Harmonizirani standard EN 60456:2016, kakor je bil spremenjen z EN 60456:2016/A11:2020, nadomešča harmonizirana standarda EN 60456:2016 in EN 60704-2-4:2012, objavljena s sporočilom Komisije 2016/C 416/01 (7). Harmonizirani standard EN IEC 62512:2020, kakor je bil spremenjen z EN IEC 62512:2020/A11:2020, nadomešča harmonizirani standard EN 50229:2015, kakor je bil popravljen z EN 50229:2015/AC:2016, objavljen s sporočilom Komisije 2016/C 416/02 (8). Zato je primerno, da se navedeni sporočili razveljavita.

(11) Skladnost s harmoniziranim standardom zagotavlja domnevo o skladnosti z ustreznimi zahtevami iz harmonizacijske zakonodaje Unije od datuma objave sklica na tak standard v Uradnem listu Evropske unije. Ta sklep bi zato moral začeti veljati z datumom objave –

SPREJELA NASLEDNJI SKLEP:

Člen 1 Sklica na harmonizirana standarda za gospodinjske pralne in pralno-sušilne stroje, pripravljena v podporo Delegirani uredbi (EU) 2019/2014 in navedena v Prilogi I k temu sklepu, se objavita v Uradnem listu Evropske unije z omejitvijo. Sklica na harmonizirana standarda za gospodinjske pralne in pralno-sušilne stroje, pripravljena v podporo Uredbi (EU) 2019/2023 in navedena v Prilogi II k temu sklepu, se objavita v Uradnem listu Evropske unije z omejitvijo.

Člen 2 Sporočili 2016/C 416/01 in 2016/C 416/02 se razveljavita.

Člen 3 Ta sklep začne veljati na dan objave v Uradnem listu Evropske unije.

V Bruslju, 3. junija 2021 Za Komisijo predsednica Ursula VON DER LEYEN

(1) UL L 316, 14.11.2012, str. 12.

(2) Direktiva 2009/125/ES Evropskega parlamenta in Sveta z dne 21. oktobra 2009 o vzpostavitvi okvira za določanje zahtev za okoljsko primerno zasnovo izdelkov, povezanih z energijo (UL L 285, 31.10.2009, str. 10).

(3) Uredba Komisije (EU) 2019/2023 z dne 1. oktobra 2019 o določitvi zahtev za okoljsko primerno zasnovo gospodinjskih pralnih in pralno-sušilnih strojev v skladu z Direktivo 2009/125/ES Evropskega parlamenta in Sveta ter o spremembi Uredbe Komisije (ES) št. 1275/2008 in razveljavitvi Uredbe Komisije (EU) št. 1015/2010 (UL L 315, 5.12.2019, str. 285).

(4) Uredba (EU) 2017/1369 Evropskega parlamenta in Sveta z dne 4. julija 2017 o vzpostavitvi okvira za označevanje z energijskimi nalepkami in razveljavitvi Direktive 2010/30/EU (UL L 198, 28.7.2017, str. 1).

(5) Delegirana uredba Komisije (EU) 2019/2014 z dne 11. marca 2019 o dopolnitvi Uredbe (EU) 2017/1369 Evropskega parlamenta in Sveta o označevanju gospodinjskih pralnih in pralno-sušilnih strojev z energijskimi nalepkami in razveljavitvi Delegirane uredbe Komisije (EU) št. 1061/2010 in Direktive Komisije 96/60/ES (UL L 315, 5.12.2019, str. 29).

(6) Izvedbeni sklep Komisije C(2020) 4329 z dne 1. julija 2020 o zahtevi za standardizacijo Evropskemu odboru za standardizacijo, Evropskemu odboru za elektrotehnično standardizacijo in Evropskemu inštitutu za telekomunikacijske standarde glede zahtev za okoljsko primerno zasnovo in označevanje energijske učinkovitosti gospodinjskih pomivalnih strojev ter gospodinjskih pralnih in pralno-sušilnih strojev v podporo uredbama Komisije (EU) 2019/2022 in (EU) 2019/2023 ter delegiranima uredbama Komisije (EU) 2019/2017 in (EU) 2019/2014.

(7) Sporočilo Komisije v okviru izvajanja Uredbe Komisije (EU) št. 1015/2010 o izvajanju Direktive Evropskega parlamenta in Sveta 2009/125/ES v zvezi z zahtevami za okoljsko primerno zasnovo gospodinjskih pralnih strojev ter Delegirane uredbe Komisije (EU) št. 1061/2010 o dopolnitvi Direktive 2010/30/EU Evropskega parlamenta in Sveta v zvezi z energijskim označevanjem gospodinjskih pralnih strojev (Objava naslovov in sklicev harmoniziranih standardov po usklajeni zakonodaji Unije) (UL C 416, 11.11.2016, str. 1).

(8) Sporočilo Komisije v okviru izvajanja Direktive Komisije 96/60/ES o izvajanju Direktive Sveta 92/75/EGS v zvezi z energijskim označevanjem gospodinjskih pralno-sušilnih strojev (Objava naslovov in sklicev harmoniziranih standardov po usklajeni zakonodaji Unije) (UL C 416, 11.11.2016, str. 3).